## Pravilnik o utvrđivanju neto vrijednosti imovine AIF-a i cijene udjela AIF-a

### NN 149/2013 (12.12.2013.), Pravilnik o utvrđivanju neto vrijednosti imovine AIF-a i cijene udjela AIF-a

149 12.12.2013 Pravilnik o utvrđivanju neto vrijednosti imovine AIF-a i cijene udjela AIF-a

HRVATSKA AGENCIJA ZA NADZOR FINANCIJSKIH USLUGA

3164

Na temelju odredbi članka 192. stavka 4., članka 193. stavka 13. točka a), članka 195. stavka 8. i članka 256. stavka 4. Zakona o alternativnim investicijskim fondovima (»Narodne novine« broj 16/2013), Hrvatska agencija za nadzor financijskih usluga (dalje: Agencija), na sjednici Upravnog vijeća održanoj 6. prosinca 2013. godine donosi

PRAVILNIK

O UTVRĐIVANJU NETO-VRIJEDNOSTI IMOVINE AIF-a I CIJENE UDJELA AIF-a

Opće odredbe

Članak 1.

(1) Ovim Pravilnikom uređuju se:

a) kriteriji vezani za postupke primjerenog vrednovanja imovine i obveza AIF-a i izračuna neto-vrijednosti imovine po udjelu AIF-a,

b) kriteriji učestalosti izračuna neto-vrijednosti imovine AIF-a i cijene udjela AIF-a,

c) način i rokovi izvještavanja o izračunu neto-vrijednosti imovine AIF-a i cijeni udjela AIF-a.

(2) Uređeno tržište u smislu ovog Pravilnika ima sljedeće značenje:

a) uređeno tržište u smislu zakona koji uređuje tržište kapitala u Republici Hrvatskoj i/ili državi članici,

b) drugo uređeno tržište u Republici Hrvatskoj i/ili državi članici, koje redovito posluje, priznato je i otvoreno za javnost,

c) službena kotacija burze u trećoj državi ili drugo uređeno tržište u trećoj državi koje redovito posluje, priznato je i otvoreno za javnost.

Izračun neto-vrijednosti imovine AIF-a

Članak 2.

(1) Ukupnu imovinu AIF-a za dan vrednovanja čini zbroj vrijednosti svih vrsta imovine.

(2) Neto vrijednost imovine AIF-a je vrijednost ukupne imovine umanjena za obveze.

(3) Obveze AIF-a mogu biti obveze s osnove:

a) ulaganja imovine AIF-a,

b) izdavanja i otkupa udjela AIF-a,

c) naknada UAIF-u,

d) naknada depozitaru te

e) ostalih obveza za nepodmirene troškove sukladno Zakonu o alternativnim investicijskim fondovima (»Narodne novine« broj 16/2013, dalje: Zakon).

(4) Vrijednost neto imovine i cijene udjela otvorenog AIF-a s javnom ponudom izračunava se za svaki dan idućeg radnog dana.

(5) Vrijednost neto imovine i cijene udjela otvorenog AIF-a s privatnom ponudom izračunava se za svaki dan u kojem je obavljeno izdavanje ili otkup udjela, a najmanje za dan sastavljanja godišnjih i polugodišnjih financijskih izvještaja.

(6) Iznimno od stavka 5. ovog članka vrijednost neto imovine i cijene udjela AIF-a rizičnog kapitala izračunava se kako je određeno pravilima AIF-a, a najmanje za dan sastavljanja godišnjih i polugodišnjih financijskih izvještaja.

(7) Vrijednost neto imovine zatvorenog AIF-a izračunava se prilikom povećanja ili smanjenja kapitala AIF-a, a najmanje za dan sastavljanja godišnjih i polugodišnjih financijskih izvještaja.

(8) Osim odredbe iz stavka 7. ovog članka za zatvoreni AIF, čije su dionice uvrštene na uređeno tržište, neto-vrijednost imovine i cijena udjela izračunava se najmanje jednom mjesečno za zadnji dan u mjesecu.

Izračun cijene udjela otvorenog AIF-a

Članak 3.

(1) Prilikom izračuna neto-vrijednosti imovine i cijene udjela otvorenog AIF-a, UAIF je dužan:

a) izračunati vrijednost ukupne imovine i ukupnih obveza otvorenog AIF-a za dan vrednovanja u skladu s odredbama ovog Pravilnika,

b) izračunati neto-vrijednost imovine otvorenog AIF-a na način da se ukupna imovina otvorenog AIF-a umanji za ukupne obveze otvorenog AIF-a za dan vrednovanja,

c) izračunati cijenu udjela otvorenog AIF-a na način da se neto-vrijednost imovine iz podtočke b) ovog stavka podijeli s brojem udjela od zadnjeg dana za koji je izračunata cijena udjela otvorenog AIF-a,

d) izvršiti izdavanje udjela po zaprimljenim urednim zahtjevima za izdavanje udjela i valjanim uplatama iznosa iz zahtjeva i time umanjiti pripadajući dio obveze za izdane udjele, te izračunati iznos obveza po zaprimljenim urednim zahtjevima za otkup udjela, koristeći cijenu udjela otvorenog AIF-a iz podtočke c) ovog stavka,

e) izračunati broj udjela otvorenog AIF-a za dan vrednovanja na način da se broj udjela od zadnjeg dana za koji je izračunata cijena udjela otvorenog AIF-a, uveća za broj udjela koji je dobiven izvršavanjem zahtjeva za izdavanjem udjela za dan vrednovanja, a za koje je ulagatelj izvršio valjanu uplatu iznosa iz zahtjeva te umanji za broj udjela koji je dobiven izvršavanjem zahtjeva za otkup udjela za dan vrednovanja,

f) izračunati neto-vrijednost imovine otvorenog AIF-a nakon izdavanja i otkupa udjela iz podtočke d) na način da se neto-imovina otvorenog AIF-a iz podtočke b) ovog stavka umanji za iznos obveze za izdane udjele i uveća za iznos obveze za otkupljene udjele.

(2) Zahtjeve za izdavanje ili otkup udjela otvorenog AIF-a zaprimljene neradnim danom, UAIF će obračunati po cijeni udjela otvorenog AIF-a od prvog sljedećeg radnog dana.

(3) U slučaju kad je pravilima otvorenog AIF-a i prospektom kada je to primjenjivo predviđeno denominiranje cijene udjela otvorenog AIF-a u stranoj valuti, utvrđena cijena udjela otvorenog AIF-a, izračunata u kunama, preračunava se u stranu valutu u koju je predviđena denominacija cijene udjela otvorenog AIF-a primjenom srednjeg tečaja Hrvatske narodne banke.

Dokumentiranje procesa vrednovanja imovine i obveza AIF-a

Članak 4.

(1) Načela i osnove za priznavanje, mjerenje te prestanak priznavanja imovine i obveza AIF-a, UAIF je dužan propisati računovodstvenim politikama AIF-a.

(2) Računovodstvene politike iz stavka 1. moraju biti u skladu s odredbama ovoga Pravilnika te Međunarodnih standarda financijskog izvještavanja koji su utvrđeni od Europske komisije i objavljeni u Službenom listu Europske unije (u daljnjem tekstu: MSFI).

(3) UAIF je dužan dokumentaciju iz članka 6. stavka 2., članka 7. stavka 1., članka 8. stavaka 5., 6. i 8., članka 10. stavaka 3. i 5. te članka 12. stavaka 3. i 4. ovog Pravilnika čuvati najmanje tri godine od dana prestanka svih prava i obveza koje proizlaze iz ulaganja u pojedinu imovinu AIF-a.

Priznavanje imovine i obveza AIF-a

Članak 5.

(1) Imovina i obveze AIF-a priznat će se od datuma kada se počnu primjenjivati ugovoreni uvjeti u kojem je AIF jedna od ugovornih strana.

(2) Kupnja i prodaja financijskih instrumenata priznaje se u imovini AIF-a na datum trgovanja. Zaključena transakcija kupnje priznaje se u imovini AIF-a prema vrsti i provedenoj klasifikaciji financijskog instrumenta uz istovremeno formiranje obveze za namiru. Na dan zaključenja transakcije prodaje, u imovini AIF-a financijski instrument se prestaje priznavati, a počinje se priznavati potraživanje s osnove prodaje financijskog instrumenta.

(3) Priznavanje financijske imovine i obveza AIF-a provodi se ovisno o vrsti financijskog instrumenta i provedenoj klasifikaciji u skladu s računovodstvenim politikama AIF-a te ulagačkom politikom UAIF-a koja je predviđena pravilima AIF-a i prospektom kada je to primjenjivo.

(4) Financijska imovina i obveze AIF-a početno se priznaju po fer vrijednosti uvećano, u slučaju financijske imovine ili financijskih obveza koja se ne vode po fer vrijednosti u računu dobiti i gubitka, za transakcijske troškove koji su direktno povezani sa stjecanjem ili isporukom financijske imovine ili financijskih obveza. Izuzetak od navedenog su financijska imovina i financijske obveze koje se mjere po fer vrijednosti kroz račun dobiti i gubitka, kojima se pri početnom priznavanju ne dodaju transakcijski troškovi, jer se oni po nastanku priznaju u računu dobiti i gubitka.

(5) Prilikom sudjelovanja u javnoj ponudi prenosivih vrijednosnih papira (inicijalna i sekundarna ponuda, ponuda ograničenom broju ulagatelja i sl.), prenosivi vrijednosni papiri se inicijalno iskazuju kao potraživanje u iznosu prihvaćene ponude, a nakon njihovog upisa na račun AIF-a ili pod/skrbnika u središnjem depozitoriju, odnosno u slučaju ulaganja u prenosive vrijednosne papire inozemnih izdavatelja po primljenoj obavijesti od depozitara, priznaju se u imovini AIF-a sukladno klasifikacijama financijske imovine iz računovodstvenih politika AIF-a.

(6) Odredba stavka 5. ovog članka se na odgovarajući način primjenjuje i na instrumente tržišta novca.

(7) Prenosivi vrijednosni papiri u imovini AIF-a kod uvjetovanih javnih ponuda za otkup vrijednosnih papira vrednuju se od datuma obavijesti depozitara o prihvaćenoj ponudi od strane ponuditelja po cijeni otkupa iz javne ponude.

(8) Ulaganje u robe priznaje se sukladno odredbama ovog članka koje se odnose na priznavanje ulaganja u financijsku imovinu po fer vrijednosti kroz račun dobiti i gubitka.

(9) Ulaganja u poslovne udjele/dionice trgovačkih društava u kojima AIF ima između 20% do 50% vlasništva, odnosno značajan utjecaj na poslovanje, osim ako ne dokaže suprotno, u skladu s MRS-om 28 Ulaganja u pridružena društva i zajedničke pothvate (dalje: MRS 28), početno se priznaju po trošku stjecanja.

(10) Ulaganja u poslovne udjele/dionice trgovačkih društava u kojima AIF ima preko 50% vlasništva, odnosno kontrolu u skladu s MRS-om 27 Odvojeni financijski izvještaji (dalje: MRS 27), početno se priznaju po trošku stjecanja.

(11) Iznimno od navedenog u stavcima 9. i 10. ovog članka ako UAIF odluči vrednovati ulaganja u pridružena društva i ovisna društva AIF-a u skladu s točkom 10. podtočkom b) MRS-a 27, tada se navedena ulaganja početno priznaju sukladno odredbama ovog članka koje se odnose na priznavanje ulaganja u financijsku imovinu.

(12) Nekretnina se početno mjeri po trošku nabave koji uključuje transakcijske troškove, odnosno po kupovnoj cijeni uvećanoj za sve zakonima predviđene povezane direktne troškove stjecanja nekretnine.

(13) Prilikom ulaganja u nekretnine UAIF je dužan osigurati da kupovna cijena nekretnine ne odstupa od cijena koje se postižu na aktivnom tržištu ostvarenih između stranaka koje nemaju određen ili poseban odnos, nisu povezane osobe i u bitnome ne odstupa od procjene ovlaštenog procjenitelja.

(14) Potraživanja ili obveze po osnovi kamata i sličnih prava i obveza AIF-a, iskazuju se u imovini ili obvezama AIF-a po utvrđivanju imateljevog prava.

(15) Potraživanja za dividende ili udjele u dobiti priznaju se u imovini AIF-a na dan utvrđivanja imateljevog prava, a temeljem odluke o isplati dividende ili raspodjeli dobiti nadležnog organa trgovačkog društva (npr. glavne skupštine ili skupštine) ili zaprimljene obavijesti od depozitara.

(16) Promjene nad imovinom i obvezama AIF-a u poslovnim knjigama AIF-a evidentiraju se na osnovu urednih i vjerodostojnih knjigovodstvenih isprava.

(17) Imovina i obveze koje su stečene u stranoj valuti i naknadno mjerenje imovine i obveza AIF-a denominiranih u stranoj valuti preračunava se u kunsku protuvrijednost primjenom srednjeg tečaja Hrvatske narodne banke važećem za dan vrednovanja, ili po tečaju koji proizlazi iz ugovornog odnosa vezanog za tu transakciju. Ako valuta u kojoj je imovina denominirana nije uvrštena na tečajnici Hrvatske narodne banke, za preračun se primjenjuju srednji tečajevi za euro ili valute uz koju je vezana valuta u kojoj je imovina denominirana objavljena na financijsko-informacijskom servisu. Vrijednosti izražene u eurima ili valuti uz koju je vezana valuta u kojoj je imovina denominirana preračunavaju se u kunsku protuvrijednost po srednjem tečaju Hrvatske narodne banke važećem za dan vrednovanja.

Financijski instrumenti i robe koji se vrednuju po fer vrijednosti na aktivnom tržištu

Članak 6.

(1) Fer vrijednost prenosivih vrijednosnih papira i instrumenata tržišta novca kojima se trguje na aktivnom tržištu izračunava se primjenom zadnje cijene trgovanja objavljene na uređenim tržištima ili službenim financijsko-informacijskim servisima na dan za koji se vrednuje imovina i obveze AIF-a.

(2) Iznimno od stavka 1. ovog članka UAIF može koristiti i drugu cijenu za vrednovanje prenosivih vrijednosnih papira i instrumenata tržišta novca ako procijeni da cijena iz stavka 1. ovoga članka ne predstavlja fer vrijednost tih prenosivih vrijednosnih papira i instrumenata tržišta novca. U tom je slučaju UAIF dužan u pisanom obliku obrazložiti i dokumentirati razloge zbog kojih prilikom vrednovanja primjenjuje cijenu različitu od cijene iz stavka 1. ovoga članka.

(3) Iznimno od stavka 1. ovog članka fer vrijednost dužničkih vrijednosnih papira kojima se trguje u Republici Hrvatskoj na aktivnom tržištu izračunava se primjenom prosječne cijene trgovanja ponderirane količinom vrijednosnih papira protrgovanih na uređenim tržištima u Republici Hrvatskoj iz članka 1. stavka 2., točke a) i b) ovog Pravilnika te prijavljenih OTC transakcija na dan za koji se vrednuje imovina i obveze AIF-a.

(4) Iznimno od stavka 1. ovog članka, fer vrijednost instrumenata tržišta novca čiji je izdavatelj država članica ili treća država može se utvrditi i metodom amortiziranog troška primjenom metode efektivne kamatne stope po prinosu do dospijeća relevantnom do trenutka nove transakcije instrumentom tržišta novca čiji je izdavatelj država članica ili treća država s istim rokom dospijeća u AIF-u.

(5) Za vrednovanje imovine AIF-a kojemu je investicijski cilj repliciranje određenog dioničkog indeksa ili indeksa dužničkih vrijednosnih papira primjenjuje se metodologija vrednovanja imovine istovjetna metodologiji vrednovanja koja se koristi prilikom vrednovanja indeksa koji se nastoji replicirati.

(6) Udjeli UCITS fonda vrednuju se po cijeni udjela pripadnog UCITS fonda važećoj za dan vrednovanja, a objavljenoj od strane društva za upravljanje. U slučaju da za dan vrednovanja nije bilo objave ili cijena udjela UCITS fonda nije bila dostupna, fer vrijednost udjela UCITS fonda je cijena udjela tog UCITS fonda od zadnjeg dana vrednovanja za koji je objavljena cijena od strane društva za upravljanje.

(7) Ulaganja u udjele AIF-a vrednuju se na sljedeći način:

a) udjeli otvorenog AIF-a sukladno stavku 6. ovog članka,

b) dionice zatvorenog AIF-a sukladno odredbama ovog Pravilnika koji se odnosi na vrednovanje ulaganja u vlasničke vrijednosne papire,

c) poslovni udjel zatvorenog AIF-a sukladno odredbama članka 10. ovog Pravilnika.

(8) Ulaganja u robe vrednuje se po fer vrijednosti umanjenoj za troškove do točke prodaje (MSFI 13 Mjerenje fer vrijednosti, točke 24., 25. i 26.). Promjene fer vrijednosti umanjene za troškove do točke prodaje priznaju se u dobit ili gubitak razdoblja u kojem je promjena nastala (MRS 2 Zalihe, točka 3., podtočka b).

Članak 7.

(1) Prilikom inicijalnog ulaganja UAIF je dužan internim aktom definirati na koji način će pojedini financijski instrument i ostala ulaganja u imovini ili obvezama AIF-a vrednovati. Interni akt mora minimalno sadržavati:

a) primarni izvor cijene za vrednovanje, odnosno primarno tržište na kojem se trguje financijskim instrumentom i ostalim ulaganjima u koji AIF ulaže te s kojeg se primjenjuje kotirana cijena za potrebe vrednovanja,

b) sekundarni izvor cijene, ukoliko postoji i uvjete u kojima će se koristiti cijena iz sekundarnog izvora, u slučaju da ne postoji cijena iz članka 6. stavaka 1., 3., 5. i 8. ovog Pravilnika na primarnom tržištu iz točke a) ovog stavka,

c) tehnike procjene koje će koristiti prilikom utvrđivanja fer vrijednosti financijskih instrumenata i ostalih ulaganja u slučaju neispunjavanja uvjeta aktivnog tržišta (neaktivno tržište).

(2) Ako za financijski instrument i ostala ulaganja ne postoji aktivno tržište, koje je definirano odredbama članka 9. ovog Pravilnika, potrebno je primijeniti odredbe članka 10. ovog Pravilnika.

Izvedenice

Članak 8.

(1) Ulaganja u financijske izvedenice vrednuju se po javno dostupnoj dnevnoj cijeni obračuna (final settlement price) na uređenim tržištima ili službenim financijsko-informacijskim servisima.

(2) Iznimno, financijske izvedenice za koje na tržištu nije dostupna cijena iz stavka 1. ovoga članka vrednuju se po fer vrijednosti za dan vrednovanja na način da se zadnja cijena ponude na kupnju, koja je dostupna na službenom financijsko-informacijskom servisu, primjenjuje za na taj način zauzete duge pozicije, dok se službeno dostupna cijena zadnje ponude za prodaju primjenjuje za na taj način zauzete kratke pozicije.

(3) Ulaganje u devizne terminske transakcije dnevno se vrednuju po fer vrijednosti primjenom jedinstvene međubankarske referentne kamatne stope (close-out metoda) za određenu valutu (Zibor, Zibid, Euribor, Eurbid, Libor, Libid i sl.) koja je dostupna na službenom financijsko-informacijskom servisu te se pritom kao referentni tečaj uzima srednji tečaj Hrvatske narodne banke.

(4) UAIF je dužan u računovodstvenim politikama AIF-a propisati vrednovanje neuvrštenih (OTC) izvedenica, ako je pravilima AIF-a i prospektom kada je to primjenjivo predviđeno kako može ulagati u neuvrštene (OTC) izvedenice.

(5) Prilikom procjene vrijednosti neuvrštenih (OTC) izvedenica UAIF je dužan osigurati i odgovarajućom dokumentacijom potvrditi da se prilikom vrednovanja neuvrštenih (OTC) izvedenica AIF-a koriste fer vrijednosti koje se ne temelje isključivo na tržišnim cijenama koje kotira druga ugovorna strana u transakcijama na neformalnom tržištu i koje ispunjavaju sljedeće uvjete:

a) osnova za fer vrijednost je relevantna tržišna vrijednost preuzeta od odgovarajućeg izvora ili ako takva vrijednost nije dostupna, vrijednost izračunata odgovarajućom metodom procjene vrijednosti,

b) potvrda vrednovanja provedena je od:

– treće strane neovisne od druge ugovorne strane neuvrštene (OTC) izvedenice, redovito i na takav način da AIF istu može provjeriti ili

– primjerene organizacijske jedinice unutar UAIF-a neovisne od djelatnosti upravljanja imovinom AIF-a.

(6) UAIF je dužan, u smislu stavka 5. ovoga članka te uzimajući u obzir vrstu i složenost neuvrštenih OTC izvedenica uspostaviti, provoditi, redovito ažurirati i primjereno dokumentirati mjere i postupke koji osiguravaju primjereno, transparentno i fer vrednovanje ulaganja AIF-a u neuvrštene (OTC) izvedenice.

(7) Iznimno od stavaka 1., 2. i 3. ovog članka, UAIF može izvedenice iz portfelja AIF-a, koje su definirane kao instrument zaštite, vrednovati primjenom odredbi Međunarodnog računovodstvenog standarda 39 – Financijski instrumenti: priznavanje i mjerenje (dalje: MRS 39) u dijelu koji se odnosi na računovodstvo zaštite.

(8) Ako UAIF primjenjuje računovodstvo zaštite iz stavka 7. ovoga članka dužno je u pisanom obliku sastaviti interni akt o definiranju instrumenata zaštite i zaštićenih stavaka, kao i dokaze o udovoljavanju uvjetima iz MRS-a 39.

Aktivno i neaktivno tržište

Članak 9.

(1) Za vlasničke vrijednosne papire aktivnim tržištem smatra se tržište na kojem se vrijednosnim papirom trgovalo minimalno 20 trgovinskih dana u tromjesečnom razdoblju.

(2) Za dužničke vrijednosne papire i instrumente tržišta novca aktivnim tržištem smatra se tržište na kojem se navedenim instrumentima trgovalo minimalno 15 trgovinskih dana u tromjesečnom razdoblju.

(3) UAIF je dužan najmanje jednom tromjesečno, na kraju tromjesečnog razdoblja, koje je definirano računovodstvenim politikama, procijeniti zadovoljava li financijski instrument uvjete iz stavaka 1. i 2. ovog članka.

(4) UAIF je dužan u računovodstvenim politikama propisati jasne kriterije za određivanje transakcija čija cijena ne predstavlja fer vrijednost, odnosno transakcija koje se neće smatrati relevantnima prilikom izračuna broja dana trgovanja iz stavka 1. i 2. ovog članka, a uzimajući u obzir primjerice volumen trgovanja, broj transakcija, promjenu cijene i sl.

(5) UAIF može u računovodstvenim politikama AIF-a, osim kriterija iz stavaka 1. i 2. ovoga članka, propisati kriterije za razgraničenje aktivnog i neaktivnog tržišta, uzimajući u obzir primjerice:

a) volumen trgovanja u odnosu na prosječni volumen u tromjesečnom razdoblju,

b) razliku između zadnje cijene ponude na kupnju i zadnje cijene ponude na prodaju i

c) volumen trgovanja u odnosu na tržišnu kapitalizaciju u tromjesečnom razdoblju.

(6) UAIF je dužan za financijski instrument, koji je u trenutku procjene iz stavka 3. ovoga članka uvršten na uređenim tržištima u razdoblju kraćem od tri mjeseca, proporcionalno razdoblju uvrštenja financijskog instrumenta, na odgovarajući način primijeniti odredbe iz ovog članka.

(7) Ako je pravilima AIF-a i prospektom kada je to primjenjivo predviđeno ulaganje AIF-a u robe, UAIF je dužan u računovodstvenim politikama AIF-a propisati kriterije za razgraničavanje aktivnog i neaktivnog tržišta na način kako je propisano za financijske instrumente u ovom članku.

Tehnike procjene vrijednosti financijskih instrumenata i ostalih ulaganja koji se vrednuju po fer vrijednosti

Članak 10.

(1) Fer vrijednost financijskih instrumenata te ostalih ulaganja kojima se trguje na neaktivnom tržištu utvrđuje se tehnikama procjene, kojima je cilj utvrditi koje cijene bi se mogle ostvariti na datum procjene između informiranih i nepovezanih strana voljnih obaviti transakciju u uobičajenim uvjetima poslovanja.

(2) UAIF je dužan po saznanju bitnih informacija vezanih uz vrednovanje financijskih instrumenata te ostalih ulaganja, odgovarajućim tehnikama procijeniti fer vrijednost, a tehnike procjene revidirati najmanje prilikom sastavljanja godišnjih i polugodišnjih financijskih izvještaja.

(3) UAIF je dužan prilikom izbora metode procjene fer vrijednosti iz stavka 2. ovog članka obrazložiti i dokumentirati razloge i način odabira pojedine metode procjene fer vrijednosti, a ako koristi više metoda, način dodjeljivanja pondera za pojedinu metodu procjene, kao i razloge neuključivanja pojedine metode u izračun fer vrijednosti.

(4) UAIF je dužan prilikom izrade procjene odgovarajućim metodama, u najvećoj mogućoj mjeri, koristiti ulazne podatke s tržišta, koji su javno dostupni i što manje se oslanjati na podatke koji nisu javno dostupni, a specifični su za pojedinog izdavatelja ili za predmet procjene, odnosno moraju uključiti sve čimbenike koje bi sudionici tržišta razmatrali u određivanju fer vrijednosti i biti konzistentni s prihvaćenim ekonomskim metodologijama vrednovanja financijskih instrumenata te ostalih ulaganja.

(5) UAIF je dužan u pisanom obliku sastaviti procjenu fer vrijednosti financijskog instrumenta te ostalih ulaganja, koja sadrži ulazne podatke korištene u izračunu kao i njihove izvore.

(6) Osim odredbi navedenih u ovom članku, prilikom utvrđivanja fer vrijednosti ulaganja u nekretnine UAIF mora uzeti u obzir procjenu ovlaštenog procjenitelja iz članka 13. stavka 4. ovog Pravilnika.

(7) Depozitar AIF-a dužan je provjeriti je li UAIF prilikom procjene iz stavka 5. i 6. ovog članka postupalo u skladu s internim aktima.

(8) Ponovnim aktiviranjem trgovanja i ispunjenjem uvjeta za vrednovanje iz članka 6. ovog Pravilnika, financijski instrumenti te ostala ulaganja će se početi vrednovati po načelima važećim u uvjetima njihova kotiranja na aktivnom tržištu.

Financijski instrumenti koji se vrednuju po amortiziranom trošku

Članak 11.

(1) Financijske obveze i financijska imovina klasificirana kao zajmovi i potraživanja te ulaganja koja se drže do dospijeća vrednuju se po amortiziranom trošku primjenom metode efektivne kamatne stope ostvarene prilikom svakog početnog pojedinačnog ulaganja.

(2) U slučaju prodaje dijela imovine AIF-a koja se drži do dospijeća ili uslijed promjene namjere UAIF-a ili promjene sposobnosti da se drži do dospijeća, cjelokupnu imovinu AIF-a koja se drži do dospijeća treba mjeriti po fer vrijednosti. Od datuma nastanka slučaja djelomične prodaje ili reklasifikacije tijekom naredne dvije poslovne godine niti jedan preostali vrijednosni papir ne smije se vrednovati na način primjeren financijskoj imovini koja se drži do dospijeća. Izuzetak od navedenog su slučajevi prodaje i reklasifikacije s obilježjima koja opisuje točka 9. MRS-a 39.

(3) Repo ugovor o prodaji i ponovnoj kupnji i slični financijski instrumenti vrednuju se od datuma namire tako da se instrument koji je predmet transakcije u imovini AIF-a i dalje vrednuje u skladu s pravilima za tu vrstu instrumenta, dok se obveze za primljena novčana sredstva vrednuju po amortiziranom trošku primjenom metode efektivne kamatne stope.

(4) Repo ugovor o kupnji i ponovnoj prodaji i ostala slični ugovori klasificiraju se kao zajmovi i potraživanja te vrednuju od datuma namire dnevnim obračunom kamata sukladnu stavku 1. ovog članka.

Umanjenje vrijednosti imovine fonda

Članak 12.

(1) Sva imovina AIF-a, osim imovine klasificirane kao financijska imovina po fer vrijednosti u računu dobiti ili gubitka, podložna je izradi procjene o postojanju dokaza ili okolnosti vezanih uz umanjenje vrijednosti.

(2) Procjena iz stavka 1. ovog članka mora se izrađivati svaki put kada postoji objektivni dokaz ili okolnosti koje upućuju na potrebu procjene vrijednosti imovine radi umanjenja, a najmanje prilikom sastavljanja godišnjih i polugodišnjih financijskih izvještaja.

(3) Procjenu iz stavka 1. ovog članka UAIF je dužan sastaviti u pisanom obliku, neovisno o rezultatu procjene za potrebom umanjenja imovine te uz nju priložiti svu potrebnu dokumentaciju i podatke na temelju kojih je donesena.

(4) Ako je procjenom iz stavka 1. ovog članka utvrđeno postojanje dokaza ili okolnosti koje upućuju na umanjenje vrijednosti imovine, UAIF je dužan u pisanom obliku izraditi procjenu umanjenja vrijednosti imovine iz koje su vidljivi svi ulazni podaci koji su korišteni u izračunu kao i njihovi izvori.

(5) Depozitar AIF-a dužan je provjeriti je li UAIF prilikom procjena iz stavaka 1. i 4. ovog članka postupao u skladu s internim aktima.

(6) Provjera umanjenja vrijednosti imovine AIF-a obavlja se u skladu s odredbama MRS-a 39 i MRS-a 36 Umanjenje imovine.

(7) Objektivni dokazi umanjenja vrijednosti financijske imovine uključuju i sljedeće vidljive informacije:

a) značajne financijske teškoće izdavatelja ili dužnika, uključujući blokadu računa,

b) značajno pogoršanje financijskih pokazatelja iz odvojenih i/ili konsolidiranih financijskih izvještaja,

c) nepoštivanje ugovora, poput nepodmirenja obveza ili zakašnjenja plaćanja kamate ili glavnice po zajmovima i/ili izdanim vrijednosnim papirima, radi čega dolazi do prolongata plaćanja ili reizdanja vrijednosnih papira u svrhu podmirenja dospjelih obveza po nepodmirenim izdanjima,

d) pokretanje predstečajne nagodbe, otvaranje stečajnog ili likvidacijskog postupka, ili druge financijske reorganizacije i restrukturiranja,

e) nestanak aktivnog tržišta za vrijednosne papire zbog financijskih teškoća izdavatelja ili

f) produžen i kontinuiran pad cijene vrijednosnog papira.

(8) Umanjenje vrijednosti financijske imovine koja se vodi po amortiziranom trošku mjeri se primjenom originalne efektivne kamatne stope financijskog instrumenta.

(9) Umanjenje vrijednosti financijske imovine koja sadrži promjenjivu kamatnu stopu, a koja se vodi po amortiziranom trošku, mjeri se primjenom sadašnje efektivne kamatne stope.

(10) Neuvršteni vlasnički vrijednosni papiri, klasificirani kao financijska imovina raspoloživa za prodaju, čija se fer vrijednost ne može pouzdano izmjeriti, vrednuju se po trošku stjecanja, a podložni su procjenama o postojanju dokaza o umanjenju vrijednosti imovine iz stavaka 1. i 4. ovog članka.

Naknadno mjerenje ulaganja u nekretnine

Članak 13.

(1) Ulaganja u nekretnine se, nakon početnog priznavanja u poslovnim knjigama AIF-a, mjere metodom fer vrijednosti ili metodom troška (MRS 40 Ulaganja u nekretnine, dalje: MRS 40).

(2) UAIF je dužan u računovodstvenim politikama AIF-a izabrati koju će metodu iz stavka 1. ovog članka primjenjivati prilikom naknadnog mjerenja ulaganja u nekretnine i dosljedno je primjenjivati za sva ulaganja u nekretnine.

(3) UAIF koji je izabrao metodu fer vrijednosti treba mjeriti sva ulaganja u nekretnine AIF-a po fer vrijednosti osim u slučajevima opisanim u MRS-u 40, točki 53. Dobit ili gubitak koji nastaje iz promjene fer vrijednosti ulaganja u nekretnine treba se priznati u dobiti ili gubitku u razdoblju u kojem je nastao.

(4) UAIF mora, najmanje jednom godišnje, angažirati ovlaštenog procjenitelja, radi procjene fer vrijednosti nekretnine. Ovlašteni procjenitelj ne smije biti povezana osoba s UAIF-om.

(5) Ako fer vrijednost ulaganja u nekretnine (osim ulaganja u nekretnine u izgradnji) nije moguće kontinuirano pouzdano odrediti, ulaganje se mjeri po modelu troška iz MRS-a 16 Nekretnine, postrojenja i oprema (dalje: MRS 16). Nakon početnog priznavanja, subjekt koji odabere model troška treba mjeriti sva svoja ulaganja u nekretnine u skladu sa zahtjevima MRS-a 16 koji se odnose na taj model.

Naknadno mjerenje ulaganja u ovisna društva i pridružena društva

Članak 14.

(1) Ulaganja u poslovne udjele/dionice trgovačkih društava u kojima AIF ima između 20% i 50% vlasništva, odnosno značajan utjecaj na poslovanje u skladu s MRS-om 28 vrednuju se metodom udjela u skladu s MRS-om 28 ili u skladu s točkom 10. podtočkom a) MRS-a 27.

(2) Ulaganja u poslovne udjele/dionice trgovačkih društava u kojima AIF ima preko 50% vlasništva, odnosno kontrolu u skladu s MRS-om 27, vrednuju se metodom troška u skladu s MRS-om 27.

(3) Iznimno od navedenog u stavcima 1. i 2. ovog članka UAIF može vrednovati ulaganja u pridružena društva i ovisna društva AIF-a u skladu s točkom 10. podtočkom b) MRS-a 27.

Ostala imovina i obveze

Članak 15.

(1) Fer vrijednost valutne spot transakcije za dan vrednovanja, utvrđuje se izračunom razlike između ugovorenog tečaja i srednjeg tečaja Hrvatske narodne banke ili tečaja iz članka 5. stavka 17. ovog Pravilnika za dan vrednovanja imovine AIF-a.

(2) Ostala imovina i obveze AIF-a vrednuju se po amortiziranom trošku primjenom metode efektivne kamatne stope.

Priznavanje, mjerenje i prestanak priznavanja imovine i obveza unutarnjeg UAIF-a

Članak 16.

Unutarnji UAIF je dužan u svojim računovodstvenim politikama propisati priznavanje, mjerenje i prestanak priznavanja imovine i obveza koji se odnose na obavljanje djelatnosti unutarnjeg upravitelja, a u skladu s MSFI-ima.

Obračun naknada otvorenog AIF-a s javnom ponudom

Članak 17.

(1) Naknade UAIF-u i depozitaru obračunavaju se u skladu s učestalosti vrednovanja imovine otvorenog AIF-a s javnom ponudom iz članka 2. stavka 4. ovoga Pravilnika, na osnovicu koju čini ukupna imovina otvorenog AIF-a s javnom ponudom umanjena za iznos obveza fonda s osnove ulaganja u financijske instrumente te ostala ulaganja.

(2) Naknade iz stavka 1. ovog članka izračunavaju se na utvrđenu osnovicu primjenom propisanih pojedinačnih koeficijenata godišnjih stopa naknada otvorenog AIF-a s javnom ponudom.

(3) Naknada za upravljanje ne obračunava se na imovinu otvorenog AIF-a s javnom ponudom koja je uložena u udjele AIF-a kojim upravlja isti UAIF.

(4) Ako AIF-ovi iz stavka 3. ovog članka imaju istog depozitara, naknada depozitaru se ne obračunava na vrijednost imovine otvorenog AIF-a s javnom ponudom uložene u udjele drugog AIF-a.

Način i rokovi izvještavanja

Članak 18.

(1) Depozitar je dužan na svaki dan izračuna neto-vrijednosti imovine AIF-a i cijene udjela AIF-a za dan vrednovanja izvijestiti UAIF za čiji AIF obavlja poslove depozitara o provedenom postupku kontrole izračuna neto-vrijednosti imovine AIF-a.

(2) Depozitar je obvezan svakog dana vrednovanja, a najkasnije do 15:00 sati istog dana, dostaviti Agenciji izvještaj o izračunu neto-vrijednosti imovine otvorenog AIF-a s javnom ponudom i izračunu cijene udjela za dan vrednovanja.

(3) Depozitar je obvezan kod izdavanja ili otkupa udjela otvorenog AIF-a s privatnom ponudom i kod povećanja ili smanjenja kapitala zatvorenog AIF-a, dostaviti Agenciji izvještaj o izračunu neto-vrijednosti imovine najkasnije u roku od 30 dana od dana vrednovanja.

(4) Depozitar je obvezan za zatvoreni AIF čije su dionice uvrštene na uređenom tržištu dostaviti Agenciji izvještaj o izračunu neto-vrijednosti imovine najkasnije u roku od 30 dana od dana vrednovanja iz članka 2. stavka 8. ovog Pravilnika, dok izvještaj o izračunu neto-vrijednosti imovine koji se sastavlja za zadnji dan godišnjeg i polugodišnjeg izvještajnog razdoblja dostavlja u rokovima dostave godišnjeg i polugodišnjeg izvještaja.

(5) Depozitar je dužan izvještaj o izračunu neto-vrijednosti imovine otvorenog AIF-a s privatnom ponudom i zatvorenog AIF-a čije dionice nisu uvrštene na uređenom tržištu, a koji se sastavlja za zadnji dan godišnjeg i polugodišnjeg izvještajnog razdoblja, dostaviti u rokovima dostave godišnjeg i polugodišnjeg izvještaja.

(6) Izvještaje iz stavka 2., 3., 4. i 5. ovog članka depozitar dostavlja u elektroničkom obliku na način propisan tehničkom uputom Agencije.

(7) U svim slučajevima utvrđivanja neusklađenosti i nedosljednosti u primjeni ovog Pravilnika, UAIF odnosno depozitar obvezni su na zahtjev Agencije ispraviti vrednovanje imovine AIF-a i dostaviti očitovanje o razlozima i posljedicama odstupanja od načela vrednovanja imovine i obveza AIF-a, te izvještaj o novom izračunu neto-vrijednosti imovine AIF-a i cijeni udjela AIF-a.

Prijelazne i završne odredbe

Članak 19.

(1) Ovaj Pravilnik stupa na snagu danom objave u Narodnim novinama, a primjenjuje se od 1. siječnja 2014. godine.

(2) Do dana primjene ovog Pravilnika primjenjuje se Pravilnik o utvrđivanju vrijednosti imovine investicijskog fonda i izračunu neto-vrijednosti imovine po udjelu ili po dionici investicijskog fonda (»Narodne novine« broj 154/2011).

(3) UAIF je dužan u roku od 6 mjeseci od dana stupanja na snagu ovog Pravilnika uskladiti se s odredbama ovog Pravilnika, a u navedenom razdoblju usklađenja UAIF-u je dopušteno primjenjivati ili odredbe ovog Pravilnika ili odredbe pravilnika iz stavka 2. ovoga članka.

Klasa: 011-02/13-04/64
Urbroj: 326-440-13-1
Zagreb, 6. prosinca 2013.

Predsjednik
Upravnog vijeća
Petar-Pierre Matek, v. r.

Pravilnik, NN 149/2013-3164